L 191/14
SK
Úradný vestník Európskej únie
28.7.2023
(77)
Pri zabezpečovaní surovín potrebných na výrobu batérií má kľúčový význam ťažba prírodných surovín, ich spracovanie a obchodovanie s nimi.
Zhotovitelia batérií bez ohľadu na ich postavenie alebo vplyv na dodávateľov a ich zemepisnú polohu by mohli neúmyselne prispievať k nepriaznivým vplyvom v rámci dodávateľského reťazca nerastných surovín.
V prípade niektorých surovín je viac ako polovica celosvetovej výroby určená na použitie v batériách.
Na výrobu batérií sa napríklad využíva vyše 50 % celosvetového dopytu po kobalte a viac ako 60 % celosvetových zdrojov lítia.
Na ich výrobu smeruje približne 8 % celosvetovej produkcie prírodného grafitu a 6 % celosvetovej produkcie niklu.
(78)
Suroviny, ktoré sa využívajú pri výrobe batérií, dodáva len niekoľko krajín a v istých prípadoch môže nedo­ statočná úroveň správy v týchto krajinách prehĺbiť environmentálne a sociálne problémy.
Ťažba a rafinácia kobaltu a niklu sú spojené so širokou škálou sociálnych a environmentálnych otázok.
Kým sociálne vplyvy a vplyvy na životné prostredie týkajúce sa prírodného grafitu sú menej závažné, ťažba prírodného grafitu môže mať závažné vplyvy na zdravie a životné prostredie, keďže sa vykonáva najmä remeselnou ťažbou a ťažbou v malom rozsahu prevažne v neformálnom prostredí.
Toto spolu s absenciou pravidelne aktualizovaných plánov uzatvorenia baní a rekultivácie prostredia môže viesť k ničeniu ekosystémov a pôd.
Očakávaný nárast používania lítia vo výrobe batérií pravdepodobne zvýši tlak na ťažobné a rafinérske operácie.
Je preto vhodné, aby sa lítium zahrnulo do rozsahu povinností náležitej starostlivosti v oblasti batérií.
Očakávaný masívny vzostup dopytu po batériách v Únii by nemal prispieť k nárastu takýchto environmentálnych a sociálnych rizík.
(79)
Niektoré suroviny používané pri výrobe batérií, ako sú kobalt, lítium a prírodný grafit, sa považujú za suroviny, ktoré sú pre Úniu kriticky dôležité, ako Komisia uviedla vo svojom oznámení z 3. septembra 2020 s názvom „Odolnosť v oblasti kritických surovín: zmapovanie cesty k väčšej bezpečnosti a udržateľnosti“, pričom ich udrža­ teľné získavanie je potrebné na to, aby náležite fungoval ekosystém Únie v oblasti batérií.
(80)
Aktéri pôsobiaci v dodávateľskom reťazci v oblasti batérií už vyvinuli viacero dobrovoľných iniciatív, ktorých cieľom je podpora postupov udržateľného získavania zdrojov a medzi ktoré patrí Iniciatíva na zabezpečenie zodpovedného baníctva, Iniciatíva týkajúca sa zodpovednej ťažby nerastných surovín a Rámec pre zodpovedné posudzovanie v odvetví ťažby a spracovania kobaltu.
Nie je však isté, či sa prostredníctvom dobrovoľných snáh o vytvorenie schém náležitej starostlivosti zabezpečí, že všetky hospodárske subjekty uvádzajúce batérie na trh Únie budú dodržiavať rovnaké minimálne pravidlá.
(81)
Nariadením Európskeho parlamentu a Rady (EÚ) 2017/821 (23) sa v Únii zaviedli všeobecné požiadavky týkajúce sa náležitej starostlivosti, ktoré sa vzťahujú na určité nerasty a kovy.
V uvedenom nariadení sa však nerieši otázka nerastných zdrojov a surovín využívaných na výrobu batérií.
(82)
Z tohto dôvodu, ako aj vzhľadom na očakávaný exponenciálny rast dopytu po batériách v Únii by mal hospo­ dársky subjekt uvádzajúci batériu na trh Únie zaviesť politiku náležitej starostlivosti v oblasti batérií.
Preto by sa mali v tomto nariadení stanoviť požiadavky s cieľom riešiť sociálne a environmentálne riziká spojené s ťažbou, spracovaním a obchodovaním s určitými surovinami a druhotnými surovinami využívanými na účely výroby batérií.
Takáto politika by mala zahŕňať všetkých prevádzkovateľov v dodávateľskom reťazci a ich dcérske spoloč­ nosti a subdodávateľov, ktorí ťažia, spracúvajú a obchodujú s určitými surovinami a druhotnými surovinami.
(83)
Pri zavádzaní politiky náležitej starostlivosti v oblasti batérií založenej na rizikovosti by hospodársky subjekt mal vychádzať z medzinárodne uznávaných noriem a zásad náležitej starostlivosti, ktoré sú uvedené v dokumentoch, ako sú napríklad hlavné zásady OSN v oblasti podnikania a ľudských práv, desať zásad iniciatívy Globálneho paktu OSN, usmernenia Programu OSN pre životné prostredie pre sociálne posudzovanie životného cyklu produktov, Tripartitná deklarácia Medzinárodnej organizácie práce (MOP) o zásadách týkajúcich sa nadnárodných podnikov a sociálnej politiky, usmernenia Organizácie pre hospodársku spoluprácu a rozvoj (OECD) pre nadnárodné podniky, ako aj usmernenie OECD o náležitej starostlivosti pre zodpovedné obchodné správanie.
Uvedené normy a zásady, ktoré by mal každý hospodársky subjekt prispôsobiť svojmu osobitnému kontextu a okolnostiam, odrážajú spoločné chápanie problematiky vládami a zainteresovanými stranami.
V súvislosti s ťažbou a spracovaním nerastných surovín využívaných pri výrobe batérií, ako aj s obchodovaním s nimi usmer­ nenia OECD o náležitej starostlivosti pre zodpovedné dodávateľské reťazce nerastných surovín z oblastí zasiah­ nutých konfliktom a vysokorizikových oblastí predstavuje medzinárodne uznávanú normu zameranú na otázku osobitných rizík závažného porušovania ľudských práv, ako i prejav dlhodobého úsilia vlád a zainteresovaných strán zaviesť v tejto oblasti osvedčené postupy.
(23) Nariadenie Európskeho parlamentu a Rady (EÚ) 2017/821 zo 17. mája 2017, ktorým sa ustanovujú povinnosti náležitej starostli­ vosti v dodávateľskom reťazci dovozcov Únie dovážajúcich cín, tantal a volfrám, ich rudy a zlato s pôvodom v oblastiach zasiah­ nutých konfliktom a vo vysokorizikových oblastiach (Ú. v.
EÚ L 130, 19.5.2017, s. 1).